Brandbestryders red varkies, braai hulle vir eteArgieffoto Brandweermanne van Wiltshire in die suide van Engeland het hulle baie kritiek op die hals gehaal nadat hulle vroeër vanjaar ŉ werpsel varkies en twee sôe uit ŉ brandende skuur gered het, net om later dié diere oor die kole te braai. Volgens die BBC het dié verwoestende brand vroeër vanjaar sowat 60 ton voer verwoes. Die brandbestryders het egter daarin geslaag om 18 varkies én twee sôe te red voor hulle ook in die vlamme sou doodbrand. Rachel Rivers, die plaasbestuurder, het maande later varkworsies aan die brandweermanne gestuur, waarna die Wiltshire Fire and Rescue Service, die organisasie waarvoor die brandweermanne werk, ŉ foto op Facebook geplaas het waar hulle dié varkworsies braai. Die brandweermanne het oorspronklik op Facebook gesê die worsies is “fantasties” en word “hoogs aanbeveel”, maar het intussen ŉ amptelike verskoning uitgereik. Ondersteuners van onder meer die diereregte-organisasie Peta het gesê die varkies kon net sowel in die vuur doodgebrand het. Die brandweer-organisasie is deur talle op sosiale media gekritiseer. Rivers het die “geskenk” aan die brandweermanne verdedig en na Peta teruggekap. “Ek het topgehaltelewe aan daardie diere gegee totdat hulle na die slaghuis is om in die voedselketting te beland,” het sy gesê. “Jy voel natuurlik hartseer daaroor, maar om hulle te laat slag vir die brandweermanne was ŉ goeie manier om dankie te sê.” Canon Gerald Osbourne, die eienaar van die plaas, het gesê ŉ onvermydelike deel van boerdery is die dood van ŉ dier wat uiteindelik voedsel verskaf. “Met betrekking tot die onlangse plasing op hierdie bladsy: Ons besef dat die plasing aanstoot gee vir sommige mense. Ons vra om verskoning daarvoor en het die plasing verwyder,” het die Wiltshire Fire and Rescue Service op Facebook gesê.